European Economic and Social Committee
Press Release

|  |  |
| --- | --- |
| **Br. 34/2016** | **23. svibnja 2016.** |

**HR**

**EGSO nagrađuje izuzetne inicijative civilnog društva**

**NAGRADA CIVILNOG DRUŠTVA 2016. – MIGRACIJE**

Već gotovo dvije godine golem i dosad nezabilježen priljev izbjeglica iz ratom zahvaćenih ili nerazvijenih zemalja u Europsku uniju snažno utječe na politički i društveni život Europe. Osiguravanje hrane i smještaja za izbjeglice koje u masovnom broju pristižu u Europu, njihovo upoznavanje s novim okolnostima i kulturnim razlikama, kao i pružanje podrške tim ljudima tijekom procesa integracije i dalje predstavlja velik izazov s kojim su se države članice mogle suočiti jedino zahvaljujući spontanoj i znatnoj potpori građana i civilnog društva općenito.

EGSO-ova nagrada civilnog društva za 2016. namijenjena je organizacijama civilnog društva i/ili pojedincima koji su dali znatan doprinos tako što su prihvatili taj izazov te pomažu izbjeglicama i migrantima, a time i promiču europske vrijednosti i koheziju.

Konkretno, Nagradu civilnog društva za 2016. dobit će inicijative koje su već provedene u djelo ili su još u tijeku, a zadovoljavaju jedan ili više sljedećih kriterija:

* pružaju prvi prihvat i neposrednu pomoć migrantima i izbjeglicama;
* pružaju društvenu podršku te osiguravaju smještaj i zdravstvenu skrb;
* pružaju praktičnu podršku i savjetovanje;
* suzbijaju ksenofobiju, rasizam i diskriminaciju;
* suzbijaju izrabljivanje i promiču uzajamno poštovanje;
* podižu svijest o pravima i obavezama;
* organiziraju obuku za državljane trećih zemalja i zajednice domaćine.

Cjelokupan popis uvjeta i obrazac za prijavu dostupni su na našim internetskim stranicama [2016 EESC Civil Society Prize](http://www.eesc.europa.eu/?i=portal.en.events-and-activities-civil-society-prize-2016). Ove se godine prvi put kandidati za Nagradu civilnog društva mogu prijaviti izravno EGSO-u, a ne mora ih nominirati član Odbora.

Ljubazno vas pozivamo da potaknete organizacije civilnog društva u svojoj zemlji da se prijave za EGSO-ovu nagradu civilnog društva za 2016. i na taj način pomognete vrijednim projektima da osvoje priznanje.

**Za dodatne informacije na raspolaganju vam stoji:**

Silvia Aumair

E-mail: [press@eesc.europa.eu](mailto:press@eesc.europa.eu?subject=Molim%20da%20mi%20po%C5%A1aljete%20informacije)

Tel.: +32 2 546 8141

**@EESC\_PRESS**

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

*Europski gospodarski i socijalni odbor je institucionalno savjetodavno tijelo osnovano 1957. godine Ugovorom iz Rima. Ima 350 članova iz cijele Europe koje imenuje Vijeće Europske unije. Odbor predstavlja različite gospodarske i socijalne sastavnice organiziranog civilnog društva. Zahvaljujući svojoj savjetodavnoj ulozi svojim članovima, a time i organizacijama koje oni predstavljaju, omogućuje sudjelovanje u postupku donošenja odluka u EU-u.*

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***